Dreigbrief oor TV-lisensie: Betaal R0,00 of word beboet ... | Maroela Media
Dreigbrief oor TV-lisensie: Betaal R0,00 of word beboet …
Dís wat hy mis van Suid-Afrika, skerts Joe Stolley oor 'n aanmaning vir sy agterstallige TV-lisensiegeld.
Stolley, wat in 2017 tydelik saam met sy gesin na Nieu-Seeland verhuis het, het 'n aanmaningsbrief van 'n skuldinvorderaar wat namens die SAUK optree, gekry. Hierin word hy gewaarsku dat hy 'n volle R0,00 agterstallig is en dat 'n boete van R26,50 gehef gaan word vir elke maand wat hy dié geld nie vereffen nie.
"Ek het amper agteroor geval. Iemand het my nog nooit vantevore gejaag omdat ek hulle géén geld skuld nie."
Stolley sê hy het, nadat die gesin na Nieu-Seeland verhuis het, aanvanklik steeds sy TV-lisensie betaal. Dit was net makliker, sê hy, want sy pogings om die SAUK destyds te oortuig dat hy landuit gaan en nie meer 'n TV-lisensie wil hê nie, was nutteloos. Die SAUK was oor daai TV-lisensie soos die duiwel oor 'n siel. As hy boonop nie finansieel ook emigreer nie, moes hy opdok, het die openbare uitsaaier volgens Stolley volgehou.
Joe Stolley en sy gesin woon tans in Nieu-Seeland. (Foto: Facebook)
Hy besit egter steeds eiendom in Suid-Afrika, sy familie woon nog hier en hy beoog om later vanjaar of aanstaande jaar met sy gesin na Suid-Afrika terug te keer. Stolley sê hy het dus nie deur dié proses van finansiële emigrasie gegaan nie.
In 'n stadium het hy wel besluit hy gaan nie meer betaal vir 'n lisensie in Suid-Afrika nie – en in dié tyd het hy nie 'n enkele woord van die SAUK of sy skuldinvorderaars gehoor nie. Omdat die gesin beoog om weer na Suid-Afrika terug te keer, het Stolley egter besluit om die wetsgehoorsame ding te doen en maar weer te betaal vir 'n TV-lisensie.
"Ek wou nou nie vir 'n agterstallige TV-lisensie in hegtenis geneem word wanneer ek in Suid-Afrika op die lughawe land nie," spot hy.
Hy het die lisensiegeld betaal – en toe kom die aanmaning. Die nul-rand moet betaal word, of anders gaan daar gevolge wees. Die aanmaning lui ook dat indien Stolley sukkel om al sy finansiële verpligtinge na te kom, kan 'n "vriendelike konsultant" hom help om 'n "bekostigbare terugbetalingsreëling" te tref.
"'n Mens kan net daaroor lag. Dít is 'n nuwe ondervinding vir my."
Stolley sê selfs al word die brief deur 'n rekenaar gegenereer en uitgestuur, behoort die stelsel tog die een of ander waarskuwing te gee as die bedrag nul is.
"Oudpres. Jacob Zuma se syferkundigheid was skrikwekkend sleg, maar hierdie poging is selfs erger …"
Sosialemediagebruikers het heerlik saamgelag en met die aanmaning die spot gedryf.
Een het Stolley aangemoedig om maar die agterstallige geld te betaal om 'n boete te vermy, terwyl 'n ander vriend aangebied het om teen 'n billike rentekoers 'n paar rand vir Stolley te leen om sy skuld te delg.
Nog iemand het hom sterkte toegewens om die agterstallige bedrag bymekaar te probeer skraap.
Inentingspaspoorte nou beskikbaar
Dié LiquiFruit-produkte herroep oor veiligheidskommer
Mooi man. Onthou die ANC soek geld om hul rekening by SARS te kan betaal en vir die verkiesing. Hul moet darem vir oulaas "pocket" voor hul die son sien ondergaan.
Geen kommetaar op hierdie een…
ja nee kyk die land van ons is enige iets moontlik, ek het myne 2 jaar terug al gekanseleer maar steeds kry ek n rekening.
jip … jare terug het die balu vir ons kom kuier oor "ons lee erf" langs ons huis wat oorgroei is . hoe meer ons se maar dis nie ons sin nie maar municialiteit hoe meer word ons gedreig, einde van saak gaan man toe maar na die munisipaleit en vra vir brief om te se erf behoort aan hom, en hy het baie geduld en wag omtrent 2 ure … toe kom daar so wagelende eend uit en se sorry sir but the yard in question belong to ladybrand municipalietit ………!